**Ulf Nils Lundkvist** (s. 27. heinäkuuta 2000 Piitime, Ruotsi) on ruotsalainen jääkiekkopuolustaja, joka edustaa NHL-joukkue Dallas Starsin organisaatiota. New York Rangers varasi hänet ensimmäisellä kierroksella 28. pelaajana NHL:n varaustilaisuudessa 2018. Lundkvist laukoo oikealta.

Ura
---

### Seuraura

Lundkvist on Piteå IF:n kasvatti. Hän siirtyi juniorina sittemmin Luleå HF:ään, jonka U16-junioreiden kapteenina Lundkvist toimi kaudella 2015–2016. Kaudella 2016–2017 hän toimi seuran J18-junioreiden kapteenina. Lundkvist oli Luulajan tehokkain puolustaja sekä J18 Elitissä tehoilla 4+15=19 että J18 Allsvenskanissa tehoilla 5+3=8. Hän voitti jälkimmäisessä sarjassa myös joukkueen sisäisen tehotilaston lukemalla +7.

Kaudella 2017–2018 Lundkvist oli tehoilla 3+11=14 Luulajan J20-junioreiden tehokkain puolustaja Anton Anderssonin kanssa. Hänet valittiin kauden päätteeksi koko J20 SuperElitin parhaaksi puolustajaksi. Lundkvist debytoi kauden aikana myös Luulajan SHL-joukkueessa, jossa hän pelasi 28 runkosarja- ja kaksi playoff-ottelua tehopistein 2+3=5. Lundkvist teki SHL-debyyttinsä vain 17-vuotiaana 26. lokakuuta 2017 Malmö Redhawksia vastaan. Hän sai ottelussa jääaikaa 13.13 minuuttia. Ensimmäisen SHL-maalinsa Lundkvist teki seitsemännessä ottelussaan 30. joulukuuta 2017 vieraissa Skellefteå AIK:ta vastaan. Tammikuussa 2018 hän teki Luulajan kanssa kevääseen 2020 asti ulottuvan SHL-sopimuksen.

New York Rangers varasi Lundkvistin ensimmäisellä kierroksella 28. pelaajana NHL:n varaustilaisuudessa 2018. Kaudella 2018–2019 hän teki Luulajan paidassa SHL:ssä 41 runkosarjaottelussa tehot 3+7=10 ja seitsemässä playoff-ottelussa yhden maalin. Kaudella 2019–2020 Lundkvist oli tehoilla 11+20=31 joukkueen paras syöttäjä Erik Gustafssonin kanssa ja toiseksi paras pistemies hänen jälkeensä. Lundkvist sijoittui koko SHL:n puolustajien pistepörssissä kahdeksanneksi. Hän voitti myös liigan juniori-ikäisten pelaajien piste- ja syöttöpörssin. Lundkvist palkittiin SHL:n vuoden juniorina EliteProspects.com Awardilla. Mestarien liigassa hän oli Luulajan paras syöttäjä yhdeksällä syöttöpisteellään. Eurooppalaisten jääkiekkojoukkueiden liitto palkitsi Lundkvistin vuoden nuorena pelaajana. Kesäkuussa 2020 hän teki Luulajan kanssa vuoden mittaisen jatkosopimuksen.

Syyskuussa 2022 Rangers kauppasi Lundkvistin Dallas Starsiin vaihdossa ehdolliseen ensimmäisen kierroksen varausvuoroon vuoden 2023 varaustilaisuudessa ja ehdolliseen neljännen kierroksen varausvuoroon vuoden 2025 varaustilaisuudessa.

### Maajoukkueura

Lundkvist pelasi alle 20-vuotiaiden MM-kilpailuissa vuosina 2019 ja 2020, joista jälkimmäinen turnaus päättyi pronssiin. Hän jakoi seitsemällä syöttöpisteellään Ruotsin sisäisen syöttöpörssin voiton Rasmus Sandinin kanssa. Lundkvist pelasi myös alle 18-vuotiaiden MM-kilpailuissa vuonna 2018, jolloin hän voitti pronssia. Yhteensä Lundkvist on pelannut 28 nuorten ja 16 poikien maaottelua.

Ruotsin A-maajoukkueessa Lundkvist on pelannut kolme ottelua tehden yhden syöttöpisteen. Hän teki A-maajoukkuedebyyttinsä Beijer Hockey Gamesissa 6. helmikuuta 2020 Tukholman Globenissa Tšekkiä vastaan. Lundkvist merkittiin Ruotsin kakkospuolustajapariin Klas Dahlbeckin viereen.

Pelityyli
---------

*Draftin Europe* -sivuston mukaan Lundkvist on hyvin liikkuva kiekollinen puolustaja, joka tekee nopeita ratkaisuja ja menee ennakkoluulottomasti tilanteisiin.

Muuta
-----

Lundkvistin eno on entinen Ruotsin maajoukkuepuolustaja Jan Sandström, joka on myös kaikkien aikojen eniten runkosarjaotteluita (952) Ruotsin pääsarjatasolla pelannut pelaaja. He pelasivat samaan aikaan Luleå HF:n SHL-joukkueessa Lundkvistin debyyttikaudella 2017–2018, joka jäi myös Sandströmin uran viimeiseksi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Luleå HF | SHL | 28 | 2 | 3 | 5 | 0 | 2 | 0 | 0 | 0 | 0 | U18 | 7 | 0 | 2 | 2 | 2 |
| 2018–2019 | Luleå HF | SHL | 41 | 3 | 7 | 10 | 8 | 7 | 1 | 0 | 1 | 2 | JMM | 5 | 1 | 1 | 2 | 0 |
| 2019–2020 | Luleå HF | SHL | 45 | 11 | 20 | 31 | 30 | – | – | – | – | – | JMM | 7 | 1 | 7 | 8 | 4 |
| 2020–2021 | Luleå HF | SHL | 52 | 14 | 18 | 32 | 30 | 7 | 2 | 0 | 2 | 4 | MM | 3 | 0 | 5 | 5 | 2 |
| 2021–2022 | Hartford Wolf Pack | AHL | 34 | 3 | 12 | 15 | 14 | – | – | – | – | – |
|  | New York Rangers | NHL | 25 | 1 | 3 | 4 | 0 | – | – | – | – | – |
| 2022–2023 | Dallas Stars | NHL | 60 | 6 | 10 | 16 | 26 | – | – | – | – | – |
| 4 kautta | yhteensä | SHL | 166 | 30 | 48 | 78 | 68 | 16 | 3 | 0 | 3 | 6 |
| 2 kautta | yhteensä | NHL | 85 | 7 | 13 | 20 | 26 | – | – | – | – | – |

Lähteet
-------

* Nils Lundkvist The Internet Hockey Databasessa (englanniksi)
* Nils Lundkvist Eurohockey-sivustolla (englanniksi)
* Nils Lundkvist *Elite Prospects*. Everysport Media Group AB.  (englanniksi)

### Viitteet

1. ↑  Larsson, Peo: Luleås sköna besked inför rysaren: Duo tillbaka mot Brynäs *aftonbladet.se*.  16.3.2018. Aftonbladet Hierta AB. Viitattu 19.6.2018. (ruotsiksi)
2. 1 2 3 4 5 6  Nils Lundkvist *Elite Prospects*. Everysport Media Group AB.  (englanniksi)
3. ↑  Elite Prospects - Luleå HF J18 *eliteprospects.com*. Everysport Media Group. Viitattu 13.11.2019. (englanniksi)
4. ↑  Elite Prospects - Luleå HF J20 *eliteprospects.com*. Everysport Media Group. Viitattu 13.11.2019. (englanniksi)
5. ↑  Nils Lundkvist *SHL.se*. SHL AB. Viitattu 13.11.2019. (ruotsiksi)
6. ↑  Fellman, Elin: 17-åring avgjorde för Luleå i Norrlandsderbyt *svt.se*.  30.12.2017. Sveriges Television AB. Viitattu 19.6.2018. (ruotsiksi)
7. ↑  Hedlund, Robert: SHL-kontraktet klart för Lundkvist *luleahockey.se*.  10.1.2018. Luleå Hockey Drift AB. Viitattu 19.6.2018. (ruotsiksi)
8. ↑  Elite Prospects - SHL Stats 2019-2020 *eliteprospects.com*. Everysport Media Group. Viitattu 28.8.2020. (englanniksi)
9. ↑  Elite Prospects - Luleå HF *eliteprospects.com*. Everysport Media Group. Viitattu 28.8.2020. (englanniksi)
10. ↑  Nils Lundkvist Eurohockey-sivustolla (englanniksi)
11. ↑  Hyttinen, Tuukka: New York Rangersin hehkutettu NHL-pakkilupaus jäämässä vielä vuodeksi Ruotsiin *suomikiekko.com*.  27.6.2020. Nordic Sport Media. Viitattu 28.8.2020.
12. ↑
13. ↑  Elite Prospects - Sweden U20 *eliteprospects.com*. Everysport Media Group. Viitattu 16.1.2020. (englanniksi)
14. ↑  Elite Prospects - CZE - SWE (Line Up) *stats.swehockey.se*.  6.2.2020. Svenska Ishockeyförbundet. Viitattu 28.8.2020. (englanniksi)
15. ↑  Jan Sandström *Elite Prospects*. Everysport Media Group AB.  (englanniksi)